DJEČJI VRTIĆ OSMJEH

J. BARAKOVIĆA 2A

23244 STARIGRAD

**KURIKULUM DJEČJEG VRTIĆA „OSMJEH“ STARIGRAD**

**ZA PEDAGOŠKU GODINU 2020./2021.**

Ravnateljica:

Ana Prstec Marasović

Starigrad, rujan, 2021.

REPUBLIKA HRVATSKA

ŽUPANIJA: ZADARSKA

GRAD: STARIGRAD

ADRESA: J.BARAKOVIĆA 2A

E-MAIL: [dv.osmjeh@gmail.com](mailto:dv.osmjeh@gmail.com)

**www://dvosmjeh.hr**

Telefon: 023/369-07

OIB: 13557716238

OSNIVAČ: OPĆINA STARIGRAD

GODINA OSNIVANJA: 2010.

Klasa: 030-01/21-1/3

Urbroj: 2198/09-05-21-1

U Starigradu, 30.9.2021.

1. **Kurikulum**
   1. O kurikulumu.........................................................................................4
   2. Iz nacionalnog kurikuluma....................................................................5
      1. Svrha i važnost predškolskog kurikuluma.......................................5
      2. Struktura predškolskog kurikuluma.................................................6
   3. Naša vizija kurikuluma vrtića.................................................................8
   4. Kurikulum DV Osmjeh Starigrad...........................................................8
2. **Programi**
   1. Redoviti program.................................................................................17
   2. Program predškole..............................................................................22
3. **Bitni zadaci odgojno-obrazovnog rada na nivou ustanove**.....................24
4. **Projekti**..........................................................................................................26
5. **Suradnja s roditeljima**…………………………………………………………..28
6. **Vrednovanje i samovrednovanje u vrtiću**..................................................29
7. **Zaključak** …………………………………………………………………………..31
8. **KURIKULUM**
   1. **O kurikulumu**

Najčešće se pod kurikulumom podrazumijeva cjeloviti tijek odgojno-obrazovnog procesa što uključuje ciljeve odgoja i obrazovanja, sadržaje, nastavne metode, situacije i strategije te načine evaluacije (Bratko, Ljubin, Matijević, 2000.).

Predškolskim kurikulumom u širem smislu smatramo službenu odgojno-obrazovnu koncepciju, zajedničku na razini države, propisanu aktima koji sadržavaju temeljne ideje i načela odgoja i obrazovanja, življenja i učenja djece u predškolskoj ustanovi.    
Predškolskim kurikulumom u užem smislu smatramo odgojno-obrazovnu koncepciju koja se zajednički razvija, tj. sukonstruira u određenoj odgojno-obrazovnoj ustanovi koja podrazumijeva ukupnost odgojno-obrazovnih interakcija unutar fizičkog i socijalnog okružja te ustanove, što uključuje djecu i odrasle (sve njezine posebnosti, kulturu…).

Dakle svaki vrtić, svaka pojedina ustanova, formulira svoj vlastiti kurikulum koji se temelji na specifičnostima i socijalnom kontekstu kraja u kojem se nalazi, kadrovskim i prostornim mogućnostima te najvažnije: kurikulum polazi od djeteta – temelji se na dobrom razumijevaju djeteta – njegovih interesa, razvojnih potreba i mogućnosti, postojećih znanja i razumijevanja, kognitivnih strategija i stilova učenja, modaliteta i kvalitete komunikacije s drugima, kreativnih i drugih potencijala. Sadržaji djetetova učenja nisu strogo propisani jer se poučavanje zamjenjuje učenjem činjenjem, izravnim stjecanjem iskustva, pa se materijali i sadržaji nude na temelju praćenja i podržavanja interesa i inicijativa djece. Razvoj kurikuluma započinje proučavanjem i mijenjanjem okruženja, na način da ono omogućuje interakciju, istraživanje, kretanje i neovisnost. Djeca uče aktivno, sudjelujući, čineći, surađujući s drugima. Takav je kurikulum otvoran i fleksibilan, stalno se nadopunjuje, razvija, konstruira… Humanistička razvojna koncepcija kurikuluma usmjerena je na razvoj sposobnosti i mogućnosti svakog pojedinog djeteta, te na poštivanje interesa, potreba i prava djeteta. Dijete uči, bira sadržaje i aktivnosti na način koji je njemu svrhovit, sukladno svojim interesima, potrebama i mogućnostima. Zadatak vrtića je upravo poticati procese osposobljavanja djece za aktivno sudjelovanje, suradnju, samostalnost u konstruiranju vlastitih sadržaja i aktivnosti.

* 1. **Iz nacionalnog kurikuluma**

Nacionalni kurikulum za rani i predškolski odgoji i obrazovanje je službeni dokument propisan u republici Hrvatskoj koji sadrži temeljne vrijednosti odgoja i obrazovanja djece u vrtiću.

Nacionalni kurikulum sadrži: polazišta, načela, vrijednosti i ciljeve koji predstavljaju okosnicu oblikovanja odgojno-obrazovnoga procesa i kurikuluma svakog vrtića.

**Polazišta**

Polazišta Nacionalnoga kurikuluma su postojeći dokumenti, primjeri dobre odgojno-obrazovne prakse te znanstvene studije o postignućima hrvatske i svjetske teorije i prakse.

**Načela**

Načela na kojima počiva nacionalni kurikulum za rani i predškolski odgoj i obrazovanje su:

* **Fleksibilnost** odgojno-obrazovnog procesa vrtića (vrijeme, prostor, organizacija)
* **Partnerstvo** vrtića s roditeljima i širom zajednicom
* **Osiguravanje kontinuiteta** u odgoju i obrazovanju
* **Otvorenost** za kontinuirano učenje i spremnost na unapređivanje prakse
  + 1. **Svrha i važnost predškolskog kurikuluma**

Temeljne vrijednosti Nacionalnoga kurikuluma za rani i predškolski odgoj i obrazovanje proizlaze iz opredijeljenosti hrvatske obrazovne politike za cjeloviti osobni razvoj djeteta, za čuvanje i razvijanje nacionalne, duhovne, materijalne i prirodne baštine Republike Hrvatske, za europski suživot te za stvaranje društva znanja i vrijednosti koje će omogućiti napredak i održivi razvoj. Kroz odgojno obrazovni proces kod djece se razvijaju vrijednosti koje unaprjeđuju intelektualni, društveni, moralni i duhovni razvoj djece. Te vrijednosti su: znanje, identitet, humanizam i tolerancija, odgovornost, autonomija, kreativnost.

* + 1. **Struktura predškolskog kurikuluma**

Nacionalni kurikulum za rani i predškolski odgoj i obrazovanje usmjeren je prema osiguranju dobrobiti za dijete stoga je i planiranje odgojno-obrazovnoga procesa usmjereno na načine kako se ona može ostvariti. Nacionalni kurikulum uključuje: osobni i emocionalnu, obrazovnu i socijalnu dobrobit djeteta. Svaka od ovih dobrobiti uključuje niz razvojnih zadaća koje se ostvaruju u procesu odgoja. Jedan od važnih ciljeva je cjelovit razvoj, odgoj i učenje djece te razvoj njihovih kompetencija.

Nacionalnim kurikulumom za rani i predškolski odgoj i obrazovanje potiče se i osnažuje razvoj osam temeljnih kompetencija za cjeloživotno učenje, koje je obrazovna politika RH prihvatila iz Europske unije:

1. Komunikacija na materinskome jeziku

2. Komunikacija na stranim jezicima

3. Matematička kompetencija i osnovne kompetencije u prirodoslovlju

4. Digitalna kompetencija

5. Učiti kako učiti

6. Socijalna i građanska kompetencija

7. Inicijativnost i poduzetnost

8. Kulturna svijest i izražavanje.

Kurikulum vrtića podrazumijeva ukupnost odgojno-obrazovnih interakcija u sklopu fizičkog i socijalnog okruženja vrtića, koja uključuje djecu i odrasle.

Kurikulum vrtića u svakoj ustanovi oblikuje se s obzirom na specifičan kontekst tj. njezinu kulturu te kulturu i tradiciju okruženja u kojem se ustanova nalazi.

Oblikovanje kurikuluma u vrtiću treba biti usklađeno s vrijednostima sadržanima u Nacionalnom kurikulumu. Ostvarivanje kvalitetnog kurikuluma vrtića podrazumijeva stvaranje odgovarajućih organizacijskih uvjeta koji se temelje na suvremenom shvaćanju djeteta, tj.shvaćanju djeteta kao cjelovitog bića, kao istraživača i aktivnog stvaratelja znanja, kao socijalnog subjekta sa specifičnim potrebama, pravima i kulturom, kao aktivnoga građanina zajednice te kao kreativnog bića sa specifičnim stvaralačkim i izražajnim potencijalima.

**Značajke kurikuluma vrtića**

Kurikulum ranog odgoja obilježavaju:

* integrirana tj. holistička značajka
* razvojna, otvorena i dinamična priroda
* humanistička i razvojno-primjerena orijentacija
* konstruktivističko i sukonstruktivističko učenje
* inkluzivna značajka

**Holistička odnosno integrirana** značajka podrazumijeva cjelovit odgoj i obrazovanje koji je usklađen s integriranom prirodom odgoja i učenja djeteta. Aktivnosti koje dijete slobodno bira trebale bi integrirati različita područja znanja.

**Razvojna, otvorena i dinamična priroda** podrazumijeva odstupanje od ranije utvrđenog plana aktivnosti u korist podržavanja trenutnih interesa i mogućnosti djece. U oblikovanju kurikuluma planira se ono što djeca mogu učiti (oblikuju se uvjeti za učenje), a ne ono što bi trebala činiti (nije važan precizan tijek aktivnosti).

**Humanistički pristup** karakterizira poštovanje individualnih interesa i razvojnih potreba i prava svakog djeteta. Polazna točka je dijete i njegov potencijal. Kako bi se to postiglo potreban je neautoritaran i demokratičan ustroj vrtića odnosno oblikovanje socijalnog okruženja u kojem se dijete razumije i poštuje.

**Konstruktivističko** učenje temelje se na spoznaji da dijete samo dolazi do znanja na aktivan način. Odgajatelj potiče dijete na promišljanje i kreiranje novog znanja koje se povezuje sa starijim znanjem.

**Sukonstruktivističko** učenje događa se u socijalnoj interakciji s drugom djecom ili odraslima.

**Inkluzivna** značajka očituje se u poštovanju i prihvaćanju različitosti djece: različita životna dob, posebne potrebe i prava, različite nacionalnosti i vjeroispovijesti i sl.

* 1. **Naša vizija**

**Stvoriti vrtić po mjeri svakog djeteta, dječji vrtić kao „dječja kuća“ u kojoj se poštiva i uvažava svako dijete i odrasli, potiče razvoj tolerancije i empatije, potiče rast i razvoj svih sudionika odgojno obrazovnog procesa.**

**Premise koje nas vode u radu:**

**Djeca uče kroz neposredno iskustvo u zajednici s drugima**

**Djeca znanje stječu aktivno, oslanjajući se na vlastiti istraživački potencijal**

**1.4. Kurikulum DV „Osmjeh“ Starigrad**

Dječji vrtić „Osmjeh“ nalazi se u Općini Starigrad, na SZ dijelu Zadarske županije, 45 kilometara od Zadra, na obali mora, podno najveće hrvatske planine Velebita i neposrednoj blizini nacionalnog parka Paklenica. Povezanost planine i mora, i prekrasna priroda specifičnosti su ovog kraja.

Općina se prostire na površini od 170,09 km2, te broji 1.983 stanovnika (po popisu stanovništva iz 2001. godine) smještenih u tri naselja, i to: Starigrad Paklenica, sjedište općine, Seline  i Tribanj.

Većina ljudi ovog kraja, tako i većina roditelja korisnika usluga našeg vrtića sezonski su radnici. Unatoč tome, te isto tako unatoč našim očekivanjima, u početku rada, u vrtiću je najmanji broj djece tijekom ljeta. Zbog navedenog koristimo kolektivni godišnji odmor tijekom ljetnih mjeseci. Kolektivni godišnji odmor preko ljeta u početku smo koristili u trajanju od četiri tjedna. Zapošljavanje još jedne odgojiteljice u stalnom radnom odnosu omogućilo nam je da kolektivni godišnji odmor koristimo dva tjedna a i dalje omogućimo svim djelatnicima da iskoriste svoje pravo na godišnji odmor.

U pedagoškoj godini 2020/21 zbog specifične situacije uzrokovane pandemijom virusa COVID – 19, maksimalno smo se trudili poštivati propisane mjere, sukladno uputama HZJZ- a i MZO-a. Ipak smo u razdoblju od 20.11. do 1.12.2020. prvi puta, te od 22.03. do 01.4. 2021. drugi puta bili u izolaciji zbog djelatnica pozitivnih na virus COVID – 19.

U pedagošku godinu 2020-21 upisalo se sveukupno 33 djece, od čega:

* troje djece nisu s područja Općine Starigrad,
* troje je djece s teškoćama u razvoju, od čega je jedno dijete upisano u obvezni program predškole, te će biti uključeno u redovni program četiri puta tjedno po dva sata

Deset satni program roditelji plaćaju 700,00 kn. Pet satni program koji roditelji plaćaju 400,00 kn. Obvezni program predškole je besplatan.

Što se tiče roditelja korisnika koji nisu iz Općine, sklapanjem ugovora i suradnjom s njihovim općinama i njima se osigurava ista cijena vrtića kao i roditeljima iz Općine.

Obitelji s četvero i više djece imaju pravo na besplatan vrtić no ove pedagoške godine nemamo korisnika koji ispunjavaju te uvjete.

Kurikulum vrtića predstavlja implementaciju odnosno način provedbe Nacionalnog kurikuluma za rani i predškolski odgoj i obrazovanje u pojedinom vrtiću s obzirom na njegove posebnosti. Kvalitetu kurikuluma vrtića određuju kvaliteta prostorno materijalnog i socijalnog okruženja te organizacijska kultura, koje se kontinuirani i konstantno propituju te u skladu s time i unapređuju.

Vrtićkim kurikulumom Dječjeg vrtića Osmjeh utvrđen je okvirni plan i program rada kroz redovne programe. Pri izradi kurikuluma stavljen je naglasak na navedene specifičnosti vrtića i sredine u kojoj vrtić djeluje. Središte i polazište rada jesu potrebe i interesi naše djece, roditelja i lokalne zajednice. U planiranju aktivnosti vodimo se načelima humanizma, individualizma i interdisciplinarnosti. Bitne pretpostavke ostvarivanju ciljeva postavljenih u kurikulumu su: podizanje stručnih kompetencija odgojitelja, kvalitetna suradnja na relaciji roditelji-vrtić, prepoznatljivost i podrška lokalne zajednice.

Kurikulumom se utvrđuju osnovne smjernice rada dječjeg vrtića Osmjeh i to na nekoliko razina:

**U odnosu na dijete**

* upoznavanje sa dječjim zdravstvenim (putem razgovora s roditeljima prilikom upisa, putem zdravstvene dokumentacije, praćenjem djeteta) i socijalnim statusom uz praćenje i nastojanje unapređenja istog
* prilagođavanje dnevnog života u predškolskoj ustanovi individualnim potrebama djece (prehrana, izmjena aktivnosti i odmora, boravak na zraku, potrebe za kretanjem...)
* osiguranje općih i sigurnosnih uvjeta za boravak djece u predškolskoj ustanovi (mikroklimatski uvjeti, higijena prostora, organizacija prostora,...) sa posebnim naglaskom na ostvarivanje aktivnosti zaštite i razvoja sposobnosti samozaštite kod djece
* upoznavanje i redovno podsjećanje djece na metode samozaštite vezano uz upute HZJZ-a a vezano uz epidemiološku situaciju (redovno i pravilno pranje ruku, kašljanje i kihanje u lakat ili maramicu, držanje razmaka….)
* podizanje dnevne kvalitete života u vrtiću u skladu s njegovim razvojnim i aktualnim potrebama
* praćenje i procjenjivanje primjerenosti djetetove okoline njegovim razvojnim mogućnostima i aktualnim potrebama
* poticanje i podupiranje promjene koje omogućavaju zadovoljavanje djetetovih trajnih i aktualnih potreba
* djelovanje na dječjoj fizičkoj i psihičkoj sigurnosti u skladu sa Sigurnosno zaštitnim i preventivnim programom i Protokolima ponašanja u rizičnim situacijama
* zadovoljavanje dječje potrebe za igrom i kretanjem u cilju pravilnog razvoja cjelokupne muskulature (raznovrsne tjelesne aktivnosti na otvorenom i u zatvorenom prostoru: dnevna tjelovježba, igre u dvorištu, šetnje)
* omogućavanje djetetu dovoljno vremena za zadovoljavanje njegovih potreba (fleksibilan vremenik za aktivnosti, jelo…)
* poštivanje osobnosti djeteta uz osiguravanje prava na intimu (nastojati organizirati kutiće tako da omogućuju druženje manje grupe djece ili osamljivanje pojedinog djeteta prema njegovoj potrebi)
* bogaćenje dječje spoznaje o navikama zdravog življenja
* djelovanje na usvajanju i usavršavanju kulturno – higijenskih i radnih navika kod djece (briga o sebi), te navika zdravog života u cjelini
* razvijanje senzibiliteta kod djece za suradničke i humane odnose (briga o drugima, razumijevanje, empatija, umijeće čekanja na red…)
* poticanje uspostavljanja kvalitetnih odnosa s drugom djecom i odraslima (sudjelovanje, pregovaranje, rješavanje sukoba, razumijevanje i poštivanje različitosti među ljudima)
* podržavanje i ostvarivanje prava djeteta, stjecanje navika ispunjavanja obveza
* poticanje interesa za razvoj ekološke kulture djece (briga o okolini, sakupljanje starog papira, čišćenje okoliša vrtića, briga o vrtićkim ljubimcima, projekti ekološke tematike)
* identifikacija i praćenje djece sa posebnim potrebama
* inkluzija djece s teškoćama u razvoju u redovne programe
* djelovanje na očuvanju zdravlja i poticanju zdravog življenja putem pravilne prehrane i tjelesnih aktivnosti primjerenih dobi
* upoznavanje djece sa zdravim i nezdravim namirnicama ( putem razgovora, čitanja, enciklopedija, piramida zdrave prehrane, iskustva…)
* obogaćivanje jelovnika raznolikim zdravim namirnicama
* poštovanje individualnosti dječjih potreba pri konzumaciji obroka
* poticanje samostalnost u obavljanju aktivnosti (samostalnost djetetova djelovanja, mišljenja i odlučivanja)
* poticanje razvoja vještina učenja (povezivanja sadržaja, logičkoga mišljenja, argumentiranja, zaključivanja i rješavanja problema)
* osiguravanje kvalitetne prilagodbe trenutačnom okruženju i kvalitetno osposobljavanje za izazove koji očekuju dijete (primjerice, polazak u školu) - mogućnost prilagodbe novim, promjenjivim okolnostima
* sposobnost odgovornoga ponašanja u okružju (prirodnom i materijalnom)
* življenje i učenje prava djeteta , ali i obveza
* poticanje samoinicirane i samoorganizirane aktivnosti djece
* poticanje prirodne znatiželje djece, samoprocjene i preuzimanja odgovornosti za vlastite izbore i ponašanja
* dobrobit i radost svakog djeteta

**U odnosu na roditelje:**

* Vrtić ima trajni zadatak kroz stalnu komunikaciju i interakciju razvijati s roditeljima partnerski odnos koji se temelji na međusobnom poštivanju, savjetovanju i dijalogu, a sve s ciljem stvaranja zajedničke odgovornosti za dobrobit djece
* Suradnju s roditeljima temeljiti na savjetovanju i dijalogu, kao i njihovim dobrovoljnim uključivanjem i sudjelovanjem u radu vrtića, te pružanje podrške obitelji u području kvalitetne afirmativne roditeljske uloge
* suradnju s roditeljima realizirati preko:
  + roditeljskih sastanaka
  + individualnih razgovora – prema potrebi i želji svakog pojedinog roditelja ili na inicijativu odgojitelja, tokom cijele pedagoške godine (upoznavanje specifične roditeljske i obiteljske potrebe koje utječu na djetetove aktualne potrebe te ih uvažavati pri planiranju rada u skupini)
  + svakodnevni kontakt – svakodnevno prilikom preuzimanja i predavanja djeteta roditelju od odgojitelja se očekuje da roditelju da informacije bitne za taj dan boravka djeteta u vrtiću
  + anketa – prema potrebi tijekom godine
  + razgovora sa roditeljima novoupisane djece ( o navikama i karakteru, djece, što očekuju od vrtića, o bolestima i alergijama, na što bi voljeli da obratimo pažnju…) u svrhu što boljeg upoznavanja djeteta i roditelja te uspostavljanja međusobnog povjerenja.
  + kutića za roditelje – prenošenje informacija pismenim putem roditeljima tijekom cijele godine, uz redovno osvježivanje istih
  + uključivanja roditelja u odgojno obrazovni rad prema dječjim interesima, mogućnostima i želji roditelja – tijekom godine
  + sakupljačke aktivnosti – tijekom godine
  + sudjelovanja u organizaciji i ostvarenju izleta, predstava, posjeta, druženja, proslava, radionica – tijekom godine
* intenzivnije uključivanje roditelja u neposredan odgojno-obrazovni proces kao ravnopravnog partnera koji svojim specifičnim znanjima i iskustvom može obogatiti život djeteta u vrtiću
* realizirati i raditi na unapređenju raznovrsnih elektroničkih oblika komunikacije s roditeljima, no prvenstveno dati prednost neposrednim oblicima komunikacije
* redovno upoznavati roditelje s postupcima i preventivnim mjerama koji se provode u vrtiću vezano uz epidemiološku situaciju
* intenzivna, redovna i otvorena komunikacija s roditeljima djece s teškoćama sa svrhom dobrobiti djeteta i ispunjavanja djetetovih potencijala

**U odnosu na prostorno, materijalno i vremensko okruženje:**

* osiguravanje organizacije prostora koji je funkcionalan, siguran, usmjeren na promoviranje susreta, komunikaciju i interakciju, omogućuje djetetu distanciranje iz grupnih zbivanja i pravo na privatnost
* prostor je organiziran u kutiće, koji su svi tematski povezani i omogućavaju djeci suradnju u manjim skupinama, te nastojimo osigurati i „sakrivene“ kutiće koji djeci omogućavaju povlačenje u osamu ukoliko imaju potrebu
* osiguravanje bogate ponude raznovrsnih, razvojno primjerenih i stalno dostupnih materijala koji potiču aktivnu konstrukciju znanja
* u radu koristimo gotove kupljene didaktičke materijale, ali također i raznovrsne prirodnine, ambalaže, tekstile, stare električne aparate i dr. pod uvjetom da zadovoljavaju kriterije primjerenosti i sigurnosti u kontekstu dječjeg vrtića
* nastojimo sami izrađivati što više didaktičkih sredstava je moguće imajući prvo na umu sigurnost djece kao i primjerenost i svrhovitost samih materijala
* prilikom odabira materijala, obzirom na epidemiološku situaciju, vodit ćemo brigu da se sav materijal koji koristimo u radu može prati i dezinficirati ili strogo individualno koristiti, u skladu s uputama HZJZ-a
* osiguravanje fleksibilnog dnevnog ritama koji se temelji na prepoznavanju i uvažavanju djetetovih potreba:
* pratiti interese svakog pojedinog djeteta te opremati prostor u skladu sa istim, stalno nadopunjavati i nadograđivati prostor
* formirati kutiće ili proširivati i nadograđivati postojeće sukladno interesima djece
* omogućiti slobodno kretanje djece i slobodan izbor aktivnosti unutar skupina
* svakodnevne aktivnosti na otvorenome

**U odnosu na društveno okruženje:**

* ciljevi i zadaće suradnje s društvenim okruženjem u cilju osiguravanja funkcioniranja vrtića kao ustanove:
* bogaćenje dječjih iskustava, te poticanje i razvoj specifičnih interesa i sklonosti dodatnim sadržajima u i izvan vrtića (sustavan rad na suradnji s lokalnim institucijama kako bi djeca iskustveno spoznala ulogu i značaj istih) – sukladno prepoznatim interesima i/ili potrebama djece nastojimo organizirati različita gostovanja i/ili posjete kako bi produbili dječja iskustva i spoznaje – navedeno će se provoditi tijekom godine kada i ako to dozvoli epidemiološka situacija
* zaštita zdravlja i osiguravanje optimalnih uvjeta za pravilan rast i razvoj djece u vrtiću
* osiguravanje potpore u radu s djecom s teškoćama suradnjom s DV „Latica“, Zadar
* osigurati funkcioniranje vrtića u skladu s važećim zakonskim propisima i pravilnicima
* osigurati i prilagođavati rad vrtića i u vrtiću u skladu s propisima HZJZ-a i MZO-a vezano uz epidemiološku situaciju
* osigurati uredno financijsko poslovanje vrtića u skladu s propisima i mogućnostima
* poticati i organizirati razna uključivanja vrtića u humanitarne i druge akcije
* osigurati model usklađenog življenja koji poštuje prava djeteta u skladu s humanim vrijednostima koje razvijaju kompetencije djeteta i sve oblike učenja
* osnaživanje zaštitnih mehanizama i umanjivanje rizičnih čimbenika
* prihvaćanje, njegovanje i razvijanje vrijednosti obitelji, zajednice i društva
* intenzivna suradnja sa školskim stručnim suradnicima osobito vezano uz djecu u godini prije polaska u školu, što nam omogućuje činjenica da živimo u maloj sredini

**U odnosu na stručni tim i odgojitelje**

* osnaživanje osobnih i profesionalnih kompetencija za primjereno i funkcionalno djelovanje u odnosu na same sebe (refleksivni praktičar), na suradnike, na svako pojedino dijete, roditelje kao i sve ostale uključene u odgojno obrazovni proces – sustavno radimo na izgrađivanju što kvalitetnijih odnosa između djelatnicima unutar same ustanove, što se ne odnosi samo na pedagoško već i na pomoćno osoblje, jer smo uvjereni da se sklad u odnosima unutar djelatnika ustanove odražava na kvalitetu rada s djecom, suradnju s roditeljima i ostalim vanjskim subjektima
* razvijanju što kvalitetnijeg vrtića / odgojno-obrazovnog procesa – međusobnom komunikacijom, aktivnim slušanjem, dijeljenjem iskustava, dilema i ideja nastojimo oplemeniti odgojno obrazovni proces
* razvijanje osobne odgovornosti za cjelovito djelovanje na dijete u svim interakcijama;
* razvijanje odgovornosti u osobnom i timskom radu
* razvijanje refleksivne prakse
* proklamiranje humanih vrijednosti
* razvijanje okruženja u kojem si pojedinci sinergijski, uvažavajući sebe i jedni druge, pomažu u svakodnevnom radu
* pojačavanje individualnog stručnog usavršavanja praćenjem pedagoške literature i međusobno prenošenje novih saznanja

**U odnosu na ostale zaposlenike**

* razvijanje odgovornosti u osobnom i timskom radu u odnosu na radnu ulogu / poslove, na dobrobit djeteta, na cjelokupno ozračje vrtića

1. **PROGRAMI**
   1. **Redoviti programi**

Program i rad vrtića te organizacija prostora temelje se na načelima humanističkog i holističkog pristupa te se kontinuirano radi na kreiranju uvjeta u kojima nema prisile, u kojima se i djecu i odrasle potiče na samoprocjenu i međusobno poštivanje i razumijevanje, stvaranje pozitivne slike o sebi, u kojima vlada zajedništvo različitosti, organizacija vrtića prvenstveno po potrebama djece i odraslih, suradnja sa roditeljima (putem sastanaka, individualnih razgovora, boravka u grupi, radionica, priredbe, predstave…), vrtić kao zajednica koja uči kroz interdisciplinarni pristup i na temelju interesa djece.

Cilj je stvaranje uvjeta za svrsishodno unapređivanje i obogaćivanje dječjih iskustava, unapređivanja kvalitete života djece u cjelini

Praćenje i poticanje razvoja djece odvija se kroz sva 4 razvojna područja:

* **Tjelesni i psihomotorni razvoj**

- prepoznati i zadovoljavati individualne potrebe djece posebice u adaptacijskom periodu, izmjeni odmora i aktivnosti, prehrani

- uvažavati i zadovoljavati različitost dječjih potreba za odmorom

- voditi računa o individualnoj različitosti kod djece pri količini i vrsti konzumiranja hrane, te o usavršavanju samoposluživanja, čistoće, kulture prehrane

- konstantno usavršavanje kulturno – higijenskih navika – briga o sebi

- djelovati na razvoju i unapređivanju ekološke osjetljivosti djece – briga o posrednoj i neposrednoj okolini

- jačati imunološki sistem i djelovati na očuvanju zdravlja djece (boravak na zraku, pravilna prehrana, tjelesno vježbanje, primjereno odijevanje,..)

- njegovati humane odnose i komunikaciju – briga o drugima, razumijevanje i poštivanje individualnih razlika

- upoznavati djecu s sigurnosnim postupcima očuvanja zdravlja u kontekstu pandemije COVIDA – 19, a sukladno uputama HZJZ-a, Stožera civilne zaštite i MZO-a

* **Socio – emocionalni razvoj i razvoj ličnosti**

- djelovati na razvoju osjećaja sigurnosti i samopouzdanja kod djece (posebno u adaptacijskom periodu) upoznavanjem prostora i djece i odraslih, mogućnošću korištenja i mijenjanja prostora (centri aktivnosti i interesa) prema dječjim potrebama, te što bogatijom ponudom poticaja za aktivnosti djece

- djelovati na razvoju pozitivne slike o sebi kod djece i na razvoju humanih i suradničkih odnosa poštujući dječje želje i interese i uz uvažavanje dječjih individualnosti i različitosti – učenje potrebnih životnih vještina uz samo-potvrđivanje na pozitivan, prihvatljiv, zdrav i nerizičan način

- djelovati na prihvaćanje i poštivanje različitosti a osobito vezano uz djecu s razvojnim teškoćama

- pomagati djetetu da prevlada teškoće u uspostavljanju novih socijalo- emocionalnih veza u vrtiću

- bogatom poticajnom sredinom i raznolikošću sadržaja i aktivnosti

zadovoljavati dječju radoznalost i bogatiti dječji doživljajni svijet;

- poštovanje dječjih emocija uz usmjeravanje djeteta kako da ih socijalno prihvatljivo iskaže ( kutić emocija, pravila ponašanja, „vrijedne ruke“, razgovor…)

* **Spoznajni razvoj**

- poticati senzibilizaciju osjeta putem otkrivanja osobina, funkcija i odnosa stvari i prirode

- podržavati i njegovati prirodnu radoznalost djeteta za vlastitu osobu i sve što ga okružuje

- konstantno obogaćivati prostor novim zanimljivim materijalima sukladno interesima i potrebama djece

- obogaćivati dječju spoznaju kako živjeti zdrav život

Osvješćivanje djece o važnosti brige za vlastitu i tuđu sigurnost

- poticanje konstruktivnog načina rješavanja problema

- razvijati dječju pažnju, koncentraciju i mišljenje

- zadovoljavati dječji interes za pisane znakove

- djelovati na senzibilizaciji djece za narodne običaje i kulturnu baštinu te bogatstvo prirode oko nas

- uključivanje lokalnih običaja, pjesama, plesova u program vrtića

* **Govor, komunikacija, izražavanje i stvaralaštvo**

- djelovanje na usvajanju i obogaćivanju svih oblika komunikacije i izražavanja kod djece bogatstvom poticaja prirodnih, društvenih i umjetničkih sadržaja (kulturni običaji, enciklopedije, slikovnice, kontakti sa različitim ljudima i zanimanjima, izložbe, predstave…)

- bogatiti i razvijati dječji govor i govorno stvaralaštvo, sposobnost primanja, razumijevanja i izražavanja poruka (čitanje priča, poticanje djece da sami prepričavaju ili izmišljaju priče, slikopriče…)

- razvijanje i usavršavanje likovnih sposobnosti djece i likovnog stvaralaštva

- djelovati na poticanju dječjeg slobodnog izražavanja svojih potreba, interesa i doživljaja preoblikovanjem sredine i korištenjem materijala i poticaja

- zadovoljavati dječji interes za pismenom komunikacijom i izražavanjem pismenim putem

- njegovati suradnju i stvaralaštvo

**Humanistički i holistički orijentiranu koncepciju odgoja i obrazovanja predškolske djece nastojat ćemo i nadalje razvijati i maksimalno aktualizirati u kontekstu kurikuluma našeg vrtića.**

Odgojno – obrazovni rad bit će prema mogućnostima dodatno obogaćen tijekom pedagoške godine 2021/22 sadržajima iz kulture (predstave, izložbe…), kraćim izletima, posjetima, izlaganjima, svečanostima i radionicama na razini ustanove, ukoliko i na način na koji nam to dopusti trenutna epidemiološka situacija i uz strogo poštivanje mjera i propisa HZJZ\_a i Stožera civilne zaštite.

Teme na koje se planiramo fokusirali tijekom 2021-2022 pedagoške godine, ukoliko bude interesa kod djece, su:

Slika o sebi i prihvaćanje različitosti - kao na primjer: ja, moje ime, što volim, moje emocije – kako se osjećam, moja obitelj, moji prijatelji , te zatim kroz te aktivnosti doći do tema kao što su razlike i sličnosti među nama, kako je to biti drugačiji, što je svima zajedničko… Na taj način osvijestit kod djece da smo svi različiti i posebni, a opet smo svi isti. Aktivnosti bi se provodile sa svrhom prihvaćanja različitosti u skupini, u ustanovi i šire, a s ciljem prihvaćanja djece koja su na rubu socijalne isključenosti (djeca s razvojnim teškoćama, djeca iz specifičnih obitelji, djeca lošijeg ekonomskog statusa…)

Aktivnosti ekološke tematike - kao na primjer važnost sortiranja otpada, recikliranja, čišćenje, štednja energije, obnovljivi izvori energije, čuvanje i uređivanje vrtićkog okoliša, važnost i vrijednost nacionalnih parkova, ugrožene biljne i životinjske vrste - sa svrhom osvješćivanja važnosti čuvanja prvenstveno kraja u kojem živimo koji je bogat prirodnim ljepotama u posrednoj i neposrednoj blizini (NP Paklenica, kanjon rijeke Zrmanje, NP Krka, Velebit, more…)

Kao i svake pedagoške godine, nastojat ćemo i dalje prenositi ljepotu i bogatstvo pisane riječi djeci putem knjiga, slikovnica, enciklopedija. Pažljivo i svrsishodno nastojimo svake pedagoške godine upotpunjavati vrtićku zbirku knjiga, vodeći brigu o kvaliteti i primjerenosti svake. Sukladno tome ove pedagoške godine planiramo na katu vrtića, zajedno s djecom, osmisliti i organizirati „vrtićku knjižnicu“. Koncept knjižnice biti će detaljno razrađen tijekom pedagoške godine.

U redovnom odgojno – obrazovnom radu provodit će se dakle prvenstveno aktivnosti i projekti sukladni interesima djece u skupinama , no sa svrhom obogaćivanja rada, tijekom cijele godine obilježavati će se i važniji datumi.

U neposrednom radu s djecom kombinirat će se i primjenjivati različite metode i oblici rada, bazirane na humanističko – razvojnoj koncepciji programa odgoja i obrazovanja predškolske djece: zajednički rad u skupini, rad u manjim skupinama, rad u parovima, individualni rad.

Odgojno – obrazovni rad bit će, prema mogućnostima i ukoliko epidemiološka situacije dopusti, dodatno obogaćen tijekom godine sadržajima iz kulture (predstave, izložbe…), kraćim izletima, posjetima, izlaganjima, svečanostima i radionicama na razini ustanove.

**Namjena programa**

Dječji vrtić djelatnost odgoja i naobrazbe provodi kroz

* redovni desetosatni vrtićki program
* u vremenu od 6 i 30 do 16 i 30 sati
* redovni petosatni vrtićki program
* u vremenu od 8 do 13 sati
* primarni 250/150 satni program za djecu u godini dana prije polaska u školu, a koja ne pohađaju jedan od redovnih programa

U redovni desetosatni i petosatni vrtićki program integriran je i program predškole.

Redovni deset satni program, prema trenutnim podacima, pohađat će sveukupno šestero djece. Taj broj tijekom godine varira jer roditeljima smo omogućili promjene programa koje im dijete pohađa tijekom pedagoške godine.

Objavljen je Javni poziv za upise u primarni 250/150 satni program za djecu u godini dana prije polaska u školu, a koja ne pohađaju jedan od redovnih programa. Zaprimljen je jedan zahtjev i radi se o djetetu s razvojnim teškoćama. Program će se odvijat uključivanjem djeteta u redovni program, četiri dana u tjednu po dva sata.

U vrtiću su formirane dvije mješovite odgojne skupine – starija i mlađa.

Starija mješovita odgojna skupina broji 18 djece.

Mlađa mješovita odgojna skupina broji 15 djece.

**Nositelji programa**

Program rada realiziraju tri odgojiteljice Nikolina Trošelj, Anita Milovac i Ana Nekić u punom radnom vremenu, kuharica Dinka Knežević u punom radnom vremenu, spremačica Silvija Koić Matanović u punom radnom vremenu, domar- ložač putem ugovora o dijelu.

Pedagoginja Ana Klanac koristi svoje pravo na rodiljni/roditeljski dopust i u procesu je objava natječaja za zamjenu.

Ravnateljica Ana Prstec Marasović pola radnog vremena radi u skupini, a pola ravnateljske poslove do pune satnice.

Kuharica Dinka Knežević trenutno koristi pravo na bolovanje zbog zdravstvenih problema. Kao zamjena zaposlen je Damir Njegovan. Damir Njegovan zaposlen je kao nestručna zamjena, najduže na pet mjeseci (sukladno članku 26., stavka 5. i 6. Zakona o predškolskom odgoju i obrazovanju) jer nema zakonski propisanu srednju stručnu spremu, već završen Program osposobljavanja za osnovne poslove u kuharstvu na Narodnom sveučilištu u Rijeci, a jedini se javio na objavljeni natječaj.

Svi ostali djelatnici imaju stručnu spremu propisanu Zakonom o predškolskom odgoju i obrazovanju i Pravilnikom o visini stručne spreme odgojno obrazovnih djelatnika te vrsti i stupnju spreme ostalih djelatnika.

**Način ostvarivanja programa**

Program se realizira primjenom suvremenih znanstvenih metoda i spoznaja o učenju djece. Integrirani i razvojni kurikulum podrazumijeva paralelno odvijanje mnoštva aktivnosti djece, stimulativno materijalno okruženje koje potiče na istraživanja i stjecanje znanja***.***

Bitni aspekti rada su:

- stvaranje smislenog i poticajnog okruženja

- obogaćivanje centara smislenim i poticanim materijalima

- individualizirani pristup

- poticanje projektne metode rada s djecom

- refleksije sa djecom i stručnjacima

- stvaranje suradničkog ozračja za sve sudionike odgojno obrazovnog procesa

- usmjeravanje na važnost i zdravstveno-preventivni potencijal tjelesnog vježbanja od najranije dobi, u cilju poticanja cjelokupnog psihofizičkog razvoja djeteta i razvijanja zdravih navika

**Vremenik aktivnosti programa**

Vremenik aktivnosti programa u grubo je vezan uz posluživanje obroka te se prema potrebama i interesima djece mijenja i prilagođava

6:30 – 9:00 h – u tom razdoblju, kako pristižu djeca konzumiraju doručak, te se uključuju u individualne ili grupne aktivnosti po kutićima, sukladno vlastitim preferencijama

* Doručak se poslužuje do 9 sati te djeca imaju pravo izbora što će jesti između više ponuđenih opcija

9:00 do 11:30 h – u tom razdoblju se, ovisno o vremenskim uvjetima kao i interesu djece, organizira ili boravak na zraku u obliku šetnje ili aktivnosti na dvorištu

* Organiziraju se planirane i/ili grupne aktivnosti za djecu
* Rade se aktivnosti i istraživanja vezana uz aktualne projekte
* U tom se razdoblju kada se procijeni potreba ili djeca iskažu interes djeci osigurava užina u obliku voća

11:30 h – 12:00h – slijedi pospremanje sobe nakon kojeg slijedi ručak

Nakon ručka vrijeme je ili za mirne aktivnosti ili za izlazak na dvorište što se ponovno usklađuje sa interesima djece kao i sa objektivnim vremenskim uvjetima.

14:00 h – užina za djecu koja su na duljem boravku u vrtiću nakon čega slijede aktivnosti sukladno interesima i preferencijama djece

* 1. **Kurikulum predškole**

Dječji su vrtići temeljem Zakon o predškolskom odgoju, Državnog pedagoškog standarda predškolskog odgoja i naobrazbe te Pravilnika o sadržaju i trajanju programa predškole, obvezni provoditi program predškole s djecom u godini pred polazak u školu.

Primarni program predškole u trajanju od 250/150 sati namijenjen je djeci u godini prije polaska u osnovnu školu koja nisu uključena u redoviti petosatni ili desetosatni redovni vrtićki program.

Djeca koja su uključena u redovite programe u sklopu programa imaju integrirani program predškole.

Broj djece koja se uključuju u primarni program predškole izuzetno malen, odnosno do sada je riječ o dvoje djece , koje smo sukladno satnici koju osigurava primarni program uključili u redovnu grupu s ostalom djecom u godini pred polazak u školu.

Roditelji se dakle velikom većinom odlučuju za uključivanje djece u primarne programe s uključenim programom predškole.

Razlozi i potreba za ostvarivanjem programa predškole temelje se na činjenici da svako dijete ima jednako pravo na jedan od organiziranih oblika izvanobiteljskog predškolskog odgoja i obrazovanja.

Predškola svojim programom pridonosi cjelovitom razvoju osobnosti djeteta, poticanju svih aspekata djetetova razvoja i kvaliteti njegova života.

Cilj programa je stvaranje i usklađivanje svih uvjeta za cjelovit razvoj djece predškolske dobi, intenziviranje suradnje s roditeljima, s kulturnim, gospodarskim i drugim subjektima u lokalnoj zajednici, poštujući zakonitosti razvoja djece te dobi, temeljna načela o pravima djeteta i potrebama djece predškolske dobi, te kriterije (standarde) optimalnih uvjeta za razvoj djece do polaska u osnovnu školu.

Zadaće programa predškole su:

* osigurati poticajno materijalno-organizacijsko okruženje,
* unaprjeđivati intelektualni, društveni, moralni i duhovni razvoj djece kroz stjecanje znanja, vještina i navika, kroz izgrađivanje identiteta, humanizma i tolerancije, odgovornosti, autonomije i kreativnosti,
* osigurati interakcijske odnose s djecom, u kojima će stjecati sigurnost i samopouzdanje, osjećaj napredovanja i uspjeha, pozitivnu sliku o sebi kao kompetentnoj osobi,
* poticati dječju igru, uvažavajući je istovremeno kao osnovnu aktivnost, sredstvo i metodu rada,
* pridonošenje osobnoj, emocionalnoj, obrazovnoj i socijalnoj dobrobiti djeteta,
* poticati partnerstvo vrtića s roditeljima i širom zajednicom.

Za primarni 250/150 satni program za djecu u godini dana prije polaska u školu koja ne pohađaju redovne programe pedagoške godine 2021/22 zaprimljen je jedan zahtjev. Radi se o djetetu s razvojnim poteškoćama koje je uključeno u redovnu skupinu četiri puta tjedno po dva sata. Ciljevi rada s navedenim djetetom postavljeni su u suradnji s DV „Latica“ iz Zadra čijih je usluga dijete također korisnik.

Sva ostala djeca u godini dana prije polaska u školu, 12 djece, upisana su u redovni pet satni ili redovni deset satni program. Program predškole se dakle provodi integriran kroz osnovne vrtićke programe.

Blisko surađujemo sa stručnom službom škole po pitanju djece u godini prije polaska u školu. Odgojitelji i stručna služba škole surađuju i dijele važne informacije o svakom pojedinom djetetu u godini pred polazak u školu kako bi se toj djeci prijelaz olakšao i prošao što laganije.. Ovu suradnju nastojat ćemo nadalje produbljivati i usavršavati kako bi se djeci olakšao prijelaz iz jedne ustanove u drugu.

1. **BITNI ZADACI ODGOJNO-OBRAZOVNOG RADA NA NIVOU USTANOVE**

* **Unapređenje materijalnog, prostornog, socijalnog i vremenskog konteksta**
* Oblikovanje okruženja koje potiče na istraživanje, otkrivanje i razumijevanje svijeta oko sebe te izražavanje vlastitog mišljenja
* Okruženje treba poticati razvoj i učenje
* Konstantno obogaćivanje prostora novim materijalima sukladno interesima djece i u suradnji s roditeljima društvenom sredinom
* Formiranje i razmještaj centara aktivnosti temeljem interesa djece
* Omogućavanje slobodnog odabira aktivnosti, slobodnog kretanja iz skupine u skupinu
* Osiguravanje vremenske i materijalne fleksibilnosti koliko je god moguće
* **Poticanje samostalnosti i autonomije djeteta, poticanje tolerancije i uvažavanja različitosti**
* Poticanje djece i odraslih uključenih u odgojno obrazovni proces da budu konstruktori i sukonstruktori vlastitog razvoja
* Uvažavanje svakog djeteta kao individue s vlastitim potrebama, interesima i specifičnostima te poticanje djece na isto
* Svakodnevno poticanje socijalno prihvatljivog načina iskazivanja emocija
* Vlastitim primjerom ukazati djeci kako rješavati određene situacije
* Stvaranje pozitivne slike o djetetu u odnosu prema svim sudionicima odgojno obrazovnog procesa
* Inkluzija i integracija djece s poteškoćama u redovne vrtićke programe
* **Omogućavanje učenja kroz iskustvo, učenje čineći, učenje na vlastitim pogreškama uz konstantnu potporu i podršku sukladno individualnim potrebama djeteta**
* Poticanje na samostalnost prilikom hranjenja (samostalan odabir i posluživanje hrane), te izvršavanja ostalih zdravstveno-higijenskih potreba
* **Stvaranje konteksta za poticanje kreativnog izražavanja i rješavanja problemskih situacija**
* Pažljivim slušanjem i promatranjem djece nastojati prepoznati dječje interese i u skladu s time osigurati potrebne poticaje
* Ponuditi djeci kroz aktivnosti i slobodnu igru bogatstvo različitih materijala i sredstava
* Planiranje aktivnosti koje potiču djecu na razmišljanje, inicijativnost, istraživanje i različite oblike izražavanja i stvaranja
* Omogućiti djeci slobodu prilikom odabira i kombiniranja ponuđenih materijala
* Rad na projektima i sklopovima aktivnosti
* Poticati i ohrabrivati inovativnost, istraživački duh i želju za znanjem i razumijevanjem svijeta oko sebe
* **Poticanje razvoja svjesnosti o biološkoj raznolikosti i kulturološkim karakteristikama i specifičnostima našeg kraja**
* Poticanje djece na promatranje prirode (flore i faune) koja nas okružuje te na promjene koje se u njoj zbivaju sukladno izmjenama godišnjih doba, vremenskim uvjetima i sl.
* Poticanje razvoja ekološke svijesti
* Upoznavanje djece s bogatstvom biljnog i životinjskog svijeta koji nas okružuje putem suradnje s djelatnicima Nacionalnog parka Paklenica (posjete i izleti )
* **Unapređivanje procesa odgojno obrazovnog rada i organizaciju kroz tjedne, mjesečne i godišnje evaluacije i dogovaranja te uspostavljanje kvalitetne komunikacije svih sudionika odgojno obrazovnog procesa**
* Konstantan rad na stvaranju suradničkog ozračja, ravnopravnog dijaloga i sinergije svih sudionika odgojno obrazovnog procesa
* Pravodobno i svrhovito analiziranje i dogovaranje smjernica daljnjeg odgojno obrazovnog rada
* Prezentiranje rada izlaganjem dokumentacije- dječjih radova, fotografija snimljenih tijekom aktivnosti, knjige projekta, izjava djece
* Informiranje roditelje o radu s djecom, njihovom napretku, te omogućavanje aktivnog sudjelovanja roditelja u odgojno obrazovnom procesu
* Suradnja s drugim odgojno-obrazovnim ustanovama

1. **PROJEKTI**

Rad na projektu je jedan od oblika integriranog kurikuluma. Pod pojmom projekta razumijevaju se različiti oblici integriranog učenja i istraživanja djece i odgajatelja. Tijek rada na projektu nije moguće unaprijed planirati, nije ga moguće ranije strukturirati, nije unaprijed određena duljina njegova trajanja niti se zna u kojem će se smjeru razvijati. Osnovni je kriterij odabira smjera razvoja projekata interes djece. Jedino što je unaprijed poznato su faze rada na projektu a to su: određivanje tema projekta, cilja i zadatka, izrada plana projekta provođenje projekta i vrednovanje.*.*

U pedagoškoj godini 2020/2021 radilo se na nekoliko projekata:

**Starija mješovita odgojna skupina – Krijesnice -** cijelu se pedagošku godinu pripremala za školu - vježbanje grafomotoričkih, pred matematičkih i pred čitalačkih vještina, proširenje vokabulara - igre riječima, slaganje riječi, ritmičke pjesme, radni listići, pričanje priče prema slikama, svakodnevno obilježavanje dana u tjednu, vremenskih prilika, vanjske temperature, igre satovima, dijelovi dana, snalaženje u prometu

Godinu su započeli projektom izrade slikovnice ponukani pričom Erica Carle o Krijesnici.

U skupini je sukladno interesu djece oblikovan kutić restorana te kutić trgovine.

Sukladno interesu djece radio se sklop aktivnosti na temu Drvo kroz koji su djeca imala priliku upoznati različite vrste vazdazelenog drveća u našem kraju, kako doznati koliko drvo ima godina, kako se drvo mijenja kroz godišnja doba, dijelove drva, što se sve izrađuje od drva, koji su „stanovnici“ drva. Projekt se proširio u smjeru izrade drvene vilinske kućice za vile i patuljke od neoblikovanog drvenog materijala.

Radio se i sklop aktivnosti na temu voća i povrća. Na tu temu nas je ponukala činjenica da dosta djece u skupini je imalo nesigurnosti prilikom razlikovanja voća i povrće. U sklopu tog projekta djeca u sadila voće i povrće iz sjemenki ili sadnica, izrađene su raznovrsne igre na temu voća i povrća, izrađivala se zimnica i kuhao kompot, skupljali su sjemenke od voća koje su konzumirali pa su te iste sjemenke kasnije sadili.

Skupina je s radom u tehnici tempere na temu „ Bukove šume NPP – a“ sudjelovala na natječaju u povodu Dana Zadarske županije „Županijo sretan ti rođendan“ u organizaciji Narodnog muzeja u Zadru na temu nepoznata i manje poznata prirodna i kulturna bogatstva Zadarske županije. Sudjelovali su i u likovnom natječaju NPP-a povodom Dana UNESCO-ove Svjetske baštine, s temom lokaliteta u Hrvatskoj koji se nalaze na popisu Svjetske baštine s radom u tehnici tempere koji je objedinio Bukove šume NP Paklenica, slapove NP Plitvička jezera i Starigradsko polje na Hvaru.

**Mlađa mješovita odgojna skupina – Gusari -** početak godine obilježili su nizom aktivnosti vezanim uz ribare i brodove.

Rađen je sklop aktivnosti na temu Prometa i sigurnosti u prometu: upoznavanje i izrada najčešćih prometnih znakova, društvene igre na temu prometa, vrste prometa, igra u centru građenja na temu prometa (izrada staze za autiće s prometnim znakovima), policijska postaja, vatrogasna postaja i hitna pomoć.

Rađen je sklop aktivnosti na temu Kukci: izrada hotela za kukce, enciklopedije o kukcima, društvene igre na temu kukaca, sakupljanje različitih vrsta kukaca na dvorištu vrtića i proučavanje, likovne aktivnosti na temu kukci

U pedagoškoj godini 2021/22 rad na projektima zasigurno ćemo nastaviti. Sukladno interesima djece odgojitelji će i ove godine planirati materijale kojima će poticati djecu na daljnja istraživanja i prema potrebi organizirati refleksije.

Kroz projekte potiče se djetetova radoznalost, zanimanje za neposrednu okolinu koja ga okružuje i ukazuje na vrijedne i zanimljive sadržaje u bliskom okružju. Dijete lakše povezuje različita područja znanja u logičnu cjelinu te počinje uočavati povezanost različitih aspekata svijeta oko sebe.

1. **SURADNJA S RODITELJIMA**

Vrtić ima trajni zadatak kroz stalnu komunikaciju i interakciju razvijati s roditeljima partnerski odnos koji se temelji na međusobnom poštivanju, savjetovanju i dijalogu, a sve s ciljem stvaranja zajedničke odgovornosti za dobrobit djece

* Uspostavljanje parterskog odnosa između roditelja i Vrtića
* Svijest o zajedničkoj odgovornosti za odgoj djeteta
* Djelatno uključivati roditelje u rad vrtića

**Suradnja s roditeljima realizirat će se kroz:**

* roditeljske sastanke
* radionice
* individualne razgovore – prema potrebi i želji svakog pojedinog roditelja ili na inicijativu odgojitelja, tokom cijele pedagoške godine
* svakodnevni kontakt – svakodnevno prilikom preuzimanja i predavanja djeteta roditelju od odgojitelja se očekuje da roditelju da informacije bitne za taj dan boravka djeteta u vrtiću
* ankete – prema potrebi tijekom godine
* inicijalni razgovori s roditeljima novoupisane djece ( o navikama i karakteru, djece, što očekuju od vrtića, o bolestima i alergijama, na što bi voljeli da obratimo pažnju…) u svrhu što boljeg upoznavanja djeteta i roditelja te uspostavljanja međusobnog povjerenja.
* kutića za roditelje – prenošenje informacija pismenim putem roditeljima o novostima u objektu, aktivnostima i projektima koji se provode s djecom, izletima, posjetima i radionicama
* web stranice vrtića - www://dvosmjeh.hr
* listići s obavijestima – prema potrebi
* uključivanja roditelja u odgojno obrazovni rad prema dječjim interesima, mogućnostima i želji roditelja – tijekom godine
* sakupljačke aktivnosti – tijekom godine
* sudjelovanje u organizaciji i ostvarenju izleta, predstava, posjeta, druženja, proslava, radionica – tijekom godine

Posredna komunikacija s roditeljima odvijat će se putem telefona, video poziva, WhatsAppa i elektroničke pošte.

Nastojat ćemo primarno komunicirati s roditeljima licem u lice, uz obvezno poštivanje epidemioloških mjera, jer smatramo da je takav način komunikacije najproduktivniji.

1. **VREDNOVANJE I SAMOVREDNOVANJE**

Odgojitelji će svoju valorizaciju i samovrednovanje provedenih aktivnosti bilježiti:

* tromjesečno u knjigu pedagoške dokumentacije i na temelju snimki, foto i video dokumentacije u mape odgojitelja (izrada dječje slikovnice na neku temu, crtež, primjer radnog listića),
* vrednovanje tromjesečnog razdoblja provest ćemo zajednički na Odgojiteljskom vijeću preko rasprave,
* svakodnevno, kroz razgovore o interesima i potrebama svakog pojedinog djeteta kao i kroz razgovore o svakodnevnim situacijama i mogućnostima novom, drugačijem i inovativnijem pristupu istim

Praćenje, procjenjivanje i evaluiranje odgojno-obrazovnog rada obuhvaćat će svakodnevnu samorefleksiju odgojitelja o ostvarenju odgojno-obrazovnih namjera i procjenu postignuća djece te etapne zajedničke analize kvalitete odgojne prakse, napretka djece i rada odgojitelja koje će se temeljiti na različitim dokumentima: bilješkama odgojitelja iz odgojnog procesa, foto, audio i video-snimkama, dječjem stvaralaštvu, različitim skalama procjena, protokolima praćenja, razvojnim listama, upitnicima za djecu i roditelje.  
Vrednovanje postignuća vršit će se temeljem osobnih promjena u ponašanju svakog pojedinog djeteta kao i kroz prizmu funkcioniranja pojedine skupine kao cjeline te naposljetku ukupnog ozračja unutar vrtića.

**Oblici dokumentiranja, planiranje i dokumentiranje rada**

Ove pedagoške godine odlučili smo intenzivnije raditi na individualnom dokumentiranju u vrtiću jer nam je to kao kolektivu slaba točka.

Za svako dijete vodit će se osobna mapa.

Na razini Ustanove vodit će se sljedeća pedagoška dokumentacija: - popis djece po odgojnim skupinama, matična knjiga djece, Godišnji plan i program, Godišnje izvješće, ljetopis, zapisnici o stručnim tijelima, evidencija o stručnom usavršavanju

Timskim pristupom dogovaraju se: godišnji plan rada ustanove, tromjesečni planovi rada odgojnih skupina: tematsko i projektno, dnevni planovi rada odgojnih skupina na bazi planiranih poticaja

Realizacijaorganizacije će se ostvarivati godišnjom, mjesečnom i dnevnom artikulacijom.

* Godišnja artikulacija se ostvaruje na razini ustanove tzv. okvirnim kalendarom rada ustanove gdje će se strukturirati oni oblici odgoja i obrazovanja koji se ne provode svaki tjedan (npr. izleti, priredbe, blagdani..).
* Mjesečnom artikulacijom dogovarat će se kalendar mjesečnih aktivnosti na razini ustanove i skupina.
* Dnevnom artikulacijom rada dogovarat će se ritam aktivnosti na nivou skupine: jutarnji dogovor oko provođenja aktivnosti, individualno po skupinama ili zajednički.

Provoditi će se unutarnje i vanjsko vrednovanje.

Unutarnje u odnosu: prema djetetu, prema odgojnoj skupini prema programu i prema ustanovi

* Prema djetetu: odnosi se na praćenje individualnih potreba djeteta. Praćenje i valorizacija odnose se na spoznajni, doživljajni i psihomotorni aspekt obrazovanja. Izdaje se mišljenje vrtića za svu djecu u godini prije škole.
* Prema odgojnoj skupini provodit će se: dnevna, tromjesečna, polugodišnja i godišnja valorizacija rada skupina.
* Prema programu: izvješće o realizaciji programa
* Prema ustanovi: godišnje izvješće rada ustanove